Filmi. „Filmi“ (, yaʼni „Filmlar“) — „Kino“ sovet rok musiqa guruhi ijro etgan qoʻshiq. Guruhning 1986-yil eʼlon qilingan „Noch“ studiyaviy albomiga ikkinchi trek oʻlaroq kiritilgan. Albom qoʻshiqlari 1985-yil yozib olingan. Dastlab „AnTrop“ leyblida kassetada eʼlon qilingan. 1988-yil „Melodiya“ leyblida gramplastinkada chiqarilgan. „Filmi“ qoʻshigʻi matnini ham, kuyini ham guruh solisti Viktor Soy yozgan. Soy qoʻshiq matni hazil ekanligini aytgan. Xususan, 1989-yil „Molodoy leninets“ yoshlar gazetasi muxbiri qoʻshiqdagi „Meni tinch qoʻy, koʻnglimga tegma“ () misrasidan kelib chiqib, xonanda chindan odamovi ekanligi haqida soʻraganda, „Ha, ammo bu qoʻshiq hazil. Umuman olganda, har qanday odamda gaplashish qiziq boʻlgan odamlari boʻladi, buni teskarisi ham boʻladi“, deb javob bergan. „Filmi“ qoʻshigʻi ilk bor 1985-yil Leningrad rok-klubining III festivalida yangragan. Oradan bir necha oy oʻyib, Andrey Tropilloning „AnTrop“ studiyasida yozib olingan. „Filmi“ qoʻshigʻi uchun amerikalik qoʻshiqchi va aktrisa Joanna Stingray boshchiligida klip suratga olingan. Unda Soy va guruh aʼzolari qoʻshiqni ijro etayotgani aks etgan kadrlar bilan bir qatorda guruh chiqishlari suratlaridan foydalanilgan. Klip 2008-yilning fevral oyida YouTubega yuklanganidan to 2022-yilning sentyabriga qadar 922 million marta koʻrilgan.